รองนายกรัฐมนตรี กำชับการแก้ปัญหาและพัฒนาลุ่มน้ำโขง เร่งเดินหน้า 24 โครงการบริหารจัดการแม่น้ำโขงอย่างยั่งยืน
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการแม่น้ำโขงแห่งชาติ ครั้งที่ 1/2564 โดยที่ประชุมได้รับทราบสถานการณ์แม่น้ำโขง จากปัญหาภาพรวมการผันผวนของปริมาณน้ำในแม่น้ำโขง ตั้งแต่ 1 มกราคม 2564 ส่งผลกระทบต่อประชาชนของไทยริมฝั่งแม่น้ำโขงในการดำเนินชีวิต อาทิ การเลี้ยงปลาในกระชัง การเดินเรือขนาดเล็ก ซึ่งต่อมากระทรวงการต่างประเทศและ สทนช. ได้ประสานงานร่วมกับกระทรวงทรัพยากรน้ำของจีน เพื่อแก้ปัญหาและได้รับความร่วมมือด้วยดีจนระดับน้ำเข้าสู่ภาวะปกติแล้ว ตั้งแต่มีนาคม 2564 และได้เห็นชอบกรอบความร่วมมือ ทั้งการพัฒนาลุ่มน้ำโขง การจัดการสินทรัพย์ด้านสิ่งแวดล้อมและการคมนาคมขนส่งจากนั้น คณะกรรมการฯ เห็นชอบเรื่องสำคัญ ได้แก่ การเตรียมจัดการประชุมสุดยอดผู้นำลุ่มน้ำโขงตอนล่าง ครั้งที่ 4 การประชุมคณะมนตรีครั้งที่ 28 และการประชุมร่วมระหว่างคณะมนตรีกับกลุ่มหุ้นส่วนการพัฒนาครั้งที่ 26 ในฐานะไทยเป็นประธานคณะมนตรีฯ ปี2564 ประมาณช่วงไตรมาสสุดท้ายของปี 2564 และขึ้นอยู่กับสถานการณ์โควิด-19 ด้วย พร้อมเห็นชอบให้ทำการศึกษาการพัฒนาเขื่อนไฟฟ้าพลังน้ำในแม่น้ำโขง โดยให้ สทนช.ร่วมกับกรมสนธิสัญญาและกฎหมาย เร่งประสานงานกับ สปป.ลาว รวมถึงเห็นชอบร่างแผนปฏิบัติการระดับประเทศ (พ.ศ.2564-2568) จำนวน 24 โครงการ เพื่อบริหารจัดการแม่น้ำโขง อย่างยั่งยืน สอดคล้อง แผนแม่บทบริหารทรัพยากรน้ำ 20 ปีพลเอก ประวิตร ได้สั่งการ สทนช. และกำชับหน่วยงานต่างๆ ที่เกี่ยวข้องให้เร่งดำเนินการตามแผนงาน โดยขอให้มีความคืบหน้าตามเป้าหมายอย่างเป็นรูปธรรมและจะต้องคำนึงถึงประโยชน์ที่ประชาชนจะได้รับสูงสุด ภายใต้กรอบความร่วมมือและส่งเสริมความสัมพันธ์อันดีระหว่างประเทศให้มากขึ้น ที่สำคัญจะต้องเร่งขับเคลื่อนโครงการที่จะช่วยบรรเทาความเดือดร้อน จากผลกระทบของพี่น้องประชาชน 8 จังหวัดริมแม่น้ำโขงของไทยอย่างรีบด่วน